《湘春夜月 莲衣词，为米楼赋。用张渌卿调》
清代·戴延介

过横塘，艳魂花外吹香。试问卅六鸳鸯，若个梦成双。

自分莲心独苦，又澹烟疏雨，替作凄凉。只闹红一舸，而今甚处，闲了斜阳。

艳歌忽起，素波乍冷，残月昏黄。解佩归来，算只有、一重烟水，摇曳愁长。

泪珠揾也，等几时、还赋清湘。怕再过、那秋风江上，并刀未剪，已断柔肠。

作者简介：戴延介字受滋，号竹友，安徽休宁籍， 寄居吴门（今江苏苏州）。官卮部郎中。写兰竹，神韵超逸，书学黄坚，以意趣胜。著《银藤花馆词》。